Mūsų Reabilitacijos ir sporto medicinos centro specialistų patirtis rodo, kad padėti sumažinti ar visai atsikratyti skausmo įmanoma ir sudėtingais ar užleistais atvejais. Žinoma, gydymas dažniausiai trunka trumpiau ir yra veiksmingesnis, kai kreipiatės iš karto, nugaros skausmui tęsiantis ilgiau nei 2–3 savaitės. Tiksliai nustatyti nugaros skausmo priežastis galime atlikę 3D judesio analizės ir TMG (tensiomiografijos) – raumenų kokybės tyrimus. Netaisyklingas dubens, kojų, krūtininės stuburo dalies judesių santykis arba kojų ilgio skirtumas dažnai ir yra pagrindinės nugaros skausmo priežastys, kurias nustatome atlikę tyrimą. Tyrimais nustačius biomechanines sveikatos sutrikimų priežastis, specialistai gali tiksliai pritaikyti gydymo priemones, turinčias greičiausią poveikį ir saugias sveikatai. Išsiaiškinę, kas sukelia skausmą, galime daug efektyviau suplanuoti gydymą, taip pat edukuoti pacientą, ką ir kaip jis turėtų daryti kasdienėje veikloje, norėdamas išvengti skausmo.